لورالائی (خ ن) ڈسٹرکٹ ہیلتھ آفیسر لورالائی ڈاکٹرشبیراحمد مینگل پارینے کہ الس کورونا غان بچنگ کن تینا اُراتے ٹی مننگ ءِ اولیت ایتے‘ انشاءاللہ ہمو دے ہم بریک ہراتم الس نا کمک و حکومتی گام گیج آتا سوب آن کورونا نا مون ءِ تورک‘ صوبائی حکومت کورنا نا چٹفنگ و بندغ آتے داڑان رکھنگ کن اولیتی بنداو آ گام گیج کننگ اٹی ءِ۔ دا خیال آتادرشانی ءِ او ڈی ایچ کیو ہسپتال ایم ایس ڈاکٹر عبدالواحد بلوچ نا دفتر اٹ کمشنر ژوب ڈویژن نا کنڈآن تروک رکھی کٹ تننگ ناوخت آ کرے۔دا وخت آ ڈاکٹر منیر اقبال، ڈاکٹر جہانگیر، ڈاکٹر نجم الدین، ڈاکٹرمحب اللہ خان، اسٹاف آفیسر و ڈویژنل فوکل پرسن برائے کویڈ 19ڈاکٹر فرحان انجم وایلو پیرامیڈکس اسٹاف ساڑی ئس۔او پارے کہ کورونا ترندی اٹ تالان مننگ اٹی ءِ دا وخت اسکان دونیم سَد آن زیات ملک آتے زہمی کرینے دانا توننگ و چٹفنگ بیرہ وبیرہ رکھی گام گیج آتیا عملدرآمد کننگ ءِ‘داڑکن الس رکھی گام گیج آتیا عمل کننگ ءِ پک کے و کورونا غان بچنگ کن تینا اُراتے ٹی مننگ ءِ اولیت ایتے۔ او پارے کہ ڈی ایچ کیو ہسپتال لورالائی، ریزیڈیشنل کالجز لورالائی، میڈیکل کالج و تحصیل ہیڈ کواٹر میڈیکل ہسپتال میختر اٹ آئسولیشن سینٹر جوڑ کننگانے ہراڑے ڈاکٹر، نرسنگ، پیرا میڈیکس وایلو تعلقدار کمامدار آک دے ونن الس نا خذمت ءِ کننگ اٹی ءُ۔
